MUNICIPIUL SATU MARE

CABINET PRIMAR

Nr. 48173 /19.08.2026
Primarul Municipiului Satu Mare, Kereskényi Gábor,
În temeiul prevederilor art. 136 alin. (1) din O.U.G. nr.57/2019 privind Codul Administrativ, cu modificările și completările ulterioare, îmi exprim inițiativa de promovare a proiectului de hotărâre privind aprobarea înființării unității de educație timpurie antepreșcolară, sub denumirea Creșa ,,Grădina Fermecată’’ în cadrul unității de învățământ cu personalitate juridică Creșa Satu Mare, proiect în susținerea căruia formulez următorul:
REFERAT DE APROBARE

Municipiul Satu Mare, prin autoritatea administrației publice locale, acordă o importanță deosebită dezvoltării infrastructurii educaționale și asigurării accesului copiilor și familiilor din municipiu la servicii de educație timpurie antepreșcolară de calitate.

În vederea creării infrastructurii necesare dezvoltării serviciilor de educație timpurie, Municipiul Satu Mare a întreprins demersurile necesare pentru includerea municipiului în cadrul programelor de investiții destinate construirii și dotării de creșe.

În acest sens, prin Hotărârea Consiliului Local al Municipiului Satu Mare nr. 355/29.09.2022, modificată prin Hotărârea Consiliului Local al Municipiului Satu Mare nr. 52/06.03.2026, au fost aprobate măsurile privind predarea către Ministerul Dezvoltării, Lucrărilor Publice și Administrației, prin Compania Națională de Investiții „C.N.I.” – S.A., în calitate de structură de implementare a obiectivelor incluse în PNRR – Componenta 15: Educație, a amplasamentului și asigurarea condițiilor necesare în vederea realizării obiectivului de investiții: „Proiect Tip – Construire și dotare creșă mare pentru 110 copii, strada Iuliu Coroianu nr. 46, municipiul Satu Mare, județul Satu Mare”.

Obiectivul de investiții se realizează pe un amplasament în suprafață totală de 7.784 mp, pus la dispoziție în acest scop de autoritatea administrației publice locale.

Prin aceste demersuri, Municipiul Satu Mare și-a asumat un rol activ în dezvoltarea proiectului, asigurând premisele necesare pentru realizarea investiției și punerea la dispoziție a infrastructurii necesare desfășurării serviciilor de educație timpurie.

Implicarea autorității administrației publice locale nu se limitează însă la asigurarea amplasamentului, ci vizează întregul proces necesar pentru ca investiția să poată deveni funcțională și să răspundă efectiv nevoilor comunității locale.

Creșa Satu Mare are ca misiune asigurarea serviciilor integrate de educație, îngrijire și supraveghere a copiilor cu vârste cuprinse între 0 și 3 ani.

În vederea integrării noului obiectiv de investiții în sistemul local de educație timpurie, se propune înființarea Creșei „Grădina Fermecată”, ca structură fără personalitate juridică în cadrul Unității de Învățământ cu personalitate juridică Creșa Satu Mare.

Această soluție organizatorică permite administrarea unitară a serviciilor de educație timpurie antepreșcolară și asigură cadrul instituțional necesar funcționării obiectivului de investiții după finalizarea acestuia.

Realizarea construcției și dotarea creșei reprezintă doar o etapă a proiectului, operaționalizarea acesteia presupunând, în egală măsură, asigurarea resurselor umane și a cadrului administrativ necesar desfășurării activității.

În acest sens, prin Memorandumul aprobat în ședința Guvernului din data de 5 martie 2026, având ca temă „Scoaterea la concurs a posturilor vacante ca urmare a predării creșelor care urmează a fi recepționate în cadrul Programului guvernamental construire creșe «Sfânta Ana»...”, au fost avute în vedere măsurile necesare pentru asigurarea personalului aferent creșelor ce urmează să fie recepționate și operaționalizate.

Pentru obiectivul de investiții din strada Iuliu Coroianu nr. 46, municipiul Satu Mare, sunt prevăzute 37 de posturi, necesare funcționării creșei cu o capacitate de 110 locuri.

Prin urmare, autoritatea administrației publice locale are responsabilitatea de a asigura, în limitele competențelor legale și ale resurselor aprobate, cadrul organizatoric și administrativ necesar pentru funcționarea noii structuri de educație timpurie.

Prin realizarea și operaționalizarea acestei investiții, Municipiul Satu Mare urmărește creșterea capacității locale de furnizare a serviciilor de educație timpurie și extinderea accesului familiilor la servicii publice de educație, îngrijire și supraveghere a copiilor.

Creșa cu o capacitate de 110 locuri va contribui la:

· creșterea numărului de locuri disponibile în sistemul de educație timpurie antepreșcolară;

· asigurarea unor servicii de educație, îngrijire și supraveghere în condiții moderne și adecvate;

· sprijinirea familiilor cu copii mici și facilitarea revenirii părinților în activitate profesională;
· dezvoltarea infrastructurii educaționale a municipiului;

· crearea unor condiții adecvate pentru incluziune și acces egal la educație timpurie;

· asigurarea unor grupe cu predare în limba unei minorități naționale, în concordanță cu nevoile comunității locale;

· creșterea calității serviciilor publice oferite de autoritatea administrației publice locale.

Înființarea Creșei „Grădina Fermecată” în cadrul Unității de Învățământ cu personalitate juridică Creșa Satu Mare reprezintă o etapă necesară pentru integrarea obiectivului de investiții în rețeaua locală de servicii de educație timpurie și pentru asigurarea funcționării efective a acestuia.

Față de cele prezentate, ținând seama de interesul comunității locale, de necesitatea dezvoltării infrastructurii de educație timpurie, de demersurile deja întreprinse de Municipiul Satu Mare și de obligațiile asumate în cadrul programelor naționale de investiții, consider necesară și oportună promovarea proiectului de hotărâre, privind aprobarea înființării unității de educație timpurie antepreșcolară, sub denumirea Creșa ,,Grădina Fermecată’’ în cadrul unității de învățământ cu personalitate juridică Creșa Satu Mare

